Kirkkauden Kuningas -seurakunta, Jerusalem
Tulta Jerusalemista
Pastori Oren Lev Ari
Ystävät, tänään puhumme luottamuksesta Jumalaan,
uskosta Jumalan lupauksiin.
Tiedän, että monet meistä ovat vaikeassa tilanteessa.
Jumala on luvannut meille jotakin,
mutta emme tiedä, miten saavuttaa ne.
Monet ovat epätoivoisia ja masentuneita,
koska se ei toteudu, mitä Jumala on sanonut.
Haluan lukea teille 2. Kor. 1:19.
Sillä Jumalan Poika, Kristus Jeesus,
jota me, minä ja Silvanus ja Timoteus,
olemme teidän keskellänne saarnanneet,
ei tullut ollakseen "on" ja "ei", vaan hänessä tuli "on".
Sillä niin monta kuin Jumalan lupausta on,
kaikki ne ovat hänessä "on",
sentähden tulee hänen kauttaan myös niiden "amen",
Jumalalle kunniaksi meidän kauttamme.
Kaikki lupaukset ovat Kristuksessa "on" ja "amen".
Liittyvät ne sitten terveyteen, talouteen, perheeseen tai työhön.
Kaikki lupaukset ovat "on" ja "amen",
koska Jumala on totuus, Hän ei voi valehdella.
Jos pysymme Hänessä ja uskomme Häneen,
jos täytymme Hänen Sanallaan ja rukoilemme Hänen tahdossaan,
niin vaikka se ehkä viipyy, se toteutuu.
Katsotaan mitä Habakukissa sanotaan tästä.
Ehkä olette odottaneet jo kauan, ettekä tiedä, mitä tehdä.
Haluan sanoa teille: Mitä Jumala on luvannut,
se toteutuu juuri niin, kun Hän on sanonut.
Se on "kyllä" ja "amen" Jeesuksen Herramme nimessä.
Katsotaan Habakuk 2:1.
Minä seison vartiopaikallani, asetun varustukseen ja tähystän,
nähdäkseni, mitä hän minulle puhuu, mitä hän valitukseeni vastaa.
Ja Herra vastasi minulle ja sanoi: "Kirjoita näky
ja piirrä selvästi tauluihin, niin että sen voi juostessa lukea"
Sillä näky odottaa vielä aikaansa,
mutta se rientää määränsä päähän, eikä se petä.
Jos se viipyy, odota sitä,
sillä varmasti se toteutuu, eikä se myöhästy.
Katso, sen kansan sielu on kopea eikä ole suora,
mutta vanhurskas on elävä uskostansa.
Elämässämme on siis vaiheita, jolloin emme saa heti sitä,
mitä Jumala on meille luvannut.
Meidän täytyy odottaa, ja Jumala katsoo,
miten me kasvamme hengellisesti uskossamme.
Mitä usko on? Se on sitä, että kiität Jumalaa,
jo ennen kuin lupaukset toteutuvat konkreettisesti.
Jumala kutsuu olemattomat, ikäänkuin ne olisivat.
Hän kutsuu ne, mitä ei ole, ja tuo ne olemaan.
Usko Jumalaan on sitä, että jo nyt kiität niistä,
etkä vasta sitten, kun näet niiden toteutuvan.
Aabraham ei nähnyt, mutta hän uskoi Jumalaa,
ja se luettiin hänelle vanhurskaudeksi.
Jumala rakastaa sitä, että luotamme Hänen Sanaansa,
ja sanomme: "Ei haittaa, vaikkei se toteudu tänään,
ja vaikka se ei toteutuisi huomennakaan, kiitän Sinua.
Tiedän, että Sinä olet uskollinen ja rakastava Jumala,
ja minä rakastan Sinua, Herra.
Sitä on todellinen usko, joka toimii rakkaudessa.
Mitä eroa on Jumalaan ja ihmiseen luottamisella?
Ihmiset näkevät jotakin, ja kiittävät sitten siitä.
Kun sinulle annetaan jotakin, kiität siitä.
Se on hyvää käytöstä.
On sellaisiakin, jotka eivät kiitä.
Mutta luottaessani Jumalaan kiitän jo ennen kuin olen saanut.
Se ei riipu siitä, miltä minusta tuntuu,
tai mitä näen tai kuulen.
Uskon siihen, mitä on kirjoitettu.
Jumala sanoi hyvin selvästi: Jos se viipyy, odota sitä!
Voi olla, että jokin lupaus elämässäsi ei ole vielä toteutunut.
Ei se tarkoita, ettei se lainkaan toteutuisi.
Tajusin vähän aikaa sitten,
että olen kiitollinen myös siitä, mikä ei ole toteutunut,
en vain siitä, mitä tapahtui ja mitä sain,
vaan myös siitä, mitä en ole saanut.
Jumala tietää hyvin, milloin Hän antaa minulle sen.
Hän on uskollinen, Jeesuksen Kristuksen nimessä.
Katsotaan Heprealaiskirjeen luku 11,
tunnettu luku, josta puhumme, kun puhumme uskosta.
Erittäin kaunis luku. Heprealaiskirje 11:1-3.
Mutta usko on luja luottamus siihen, mitä toivotaan...
Eli toivot jotakin ja unelmoit jostakin,
mutta sinun täytyy tietää, että sen, mitä haluat,
pitää olla Jumalan Sanan mukaista, ei vain sen kaltaista.
Jos se ei ole Jumalan Sanassa, turhaan unelmoit.
Usko on luja luottamus siihen, mitä toivotaan,
ojentautuminen sen mukaan, mikä ei näy.
Toivot jotakin...
Toivo ja usko ovat aivan eri asioita.
Toivot pääseväsi Jumalan valtakuntaan.
Toivot pääseväsi joskus Jumalan luo ja näkeväsi Hänen kasvonsa.
Usko on nyt. Olet toivonut, ja nyt on aika ottaa vastaan.
Usko on vastaanottamista Jumalalta Jeesuksen nimessä.
Sillä sen kautta saivat vanhat todistuksen.
Uskon kautta me ymmärrämme,
että maailma on rakennettu Jumalan sanalla,
niin että se, mikä nähdään, ei ole syntynyt näkyväisestä.
Usko on yhteyttä näkymättömään maailmaan.
Se annettiin meille, jotta voisimme olla yhteydessä
näkymättömään maailmaan Jeesuksen nimessä.
Ei omassa nimessäsi, ei Muhammedin, Buddhan eikä kenenkään muun,
ei edes Mooseksen tai Elian nimessä,
vain Jeesuksen Kristuksen nimessä voimme olla yhteydessä
hengelliseen, näkymättömään maailmaan,
ja saada sen, mitä Jumala on luvannut.
Esimerkiksi lupaus,
että Hänen haavainsa kautta me olemme parantuneet.
Kahden tai kolmen todistajan sanalla asia on vahvistettava.
Näin sanovat Pietari, Matteus ja Jesaja.
Jeesuksen haavojen kautta me olemme parantuneet.
Jos teillä on jokin sairaus, voitte parantua tänään.
Jumala on uskollinen ja tahtoo parantaa teidät.
Hän voi tehdä sen, ja Hän tahtoo tehdä sen.
Se riippuu teidän uskostanne.
Hepr. 11:6:ssa sanotaan:
Mutta ilman uskoa on mahdoton olla otollinen,
sillä sen, joka Jumalan tykö tulee, täytyy uskoa,
että Jumala on ja että hän palkitsee ne, jotka häntä etsivät.
Se ei ole vain uskoa siihen, että saamme Jumalalta,
se on myös uskoa, joka toimii rakkaudessa,
se on yhteyttä Jumalaan 24 tuntia vuorokaudessa.
Meille on avoimena armon tie Jumalan luo.
Voimme olla otollisia Jumalalle, kun uskomme.
Kun uskomme, voimme lähestyä Häntä kuin lapset,
emmekä kuin orjat. Ennen olimme orjia,
mutta Hän vapautti meidät pimeyden valtakunnasta
ja toi meidät rakkaan Poikansa valtakuntaan.
Nyt olemme Hänen lapsiaan.
Hän antoi meille ainoan Poikansa, Jeesuksen.
Miten Hän ei antaisi kaikkea muutakin?
Jos meillä on Jeesus, mitä muuta me tarvitsisimme?
Hänessä ovat kaikki lupaukset "on" ja "amen".
Jos meillä on Jeesus, Messias, Israelin ja maailman Lunastaja,
Hänessä meillä on kaikki.
Katsotaan Kolossalaiskirje 2:9.
Sillä hänessä asuu jumaluuden koko täyteys ruumiillisesti.
Jos me olemme Kristuksessa, Hänen ruumiissaan,
jos kuulumme Kristuksen morsiameen, siinä on Jumalan täyteys.
Meidän täytyy olla varmoja, että kun pyydämme jotakin Jumalalta,
Hän on hyvä Isämme, Hän on rakastava Isä,
ja Hän antaa meille kaiken.
Kaikki lupaukset ovat Jeesuksessa Kristuksessa "on" ja "amen".
Jumala ei voi valehdella, Hän ei voi mitätöidä Sanaansa.
Jos Hän on luvannut, kaikki riippuu meistä.
Tiedättekö mikä meidän uskoamme joskus häiritsee?
Mikä estää meitä ottamasta vastaan Jumalan lupauksia?
Tottelemattomuus Jumalan Sanaa kohtaan, synti.
Heprean sana "synti" tarkoittaa ampumista ohi maalin.
Sitä että ei osu juuri siihen, mitä Jumala sanoi,
vaan vähän sivuun.
Synti häiritsee meidän uskoamme
ja varastaa siunaukset, jotka Jumala on antanut meille.
Joskus ihmiset rukoilevat: "Miksi minun on niin vaikea uskoa,
ja kasvaa uskossa ja ottaa vastaan Jumalan lupauksia?"
He julistavat, että Jumala on hyvä ja uskollinen Isä,
mutta eivät ota vastaan, mikseivät?
Koska synti pysäyttää uskon elämän.
Synti tekee sen tyhjäksi hengellisesti.
Meille on luvattu, että jos teemme syntiä,
ja teemme parannuksen, pyydämme anteeksi Isältä
Jeesuksen Kristuksen nimessä, niin Jeesuksen kallis veri
puhdistaa meidät kaikesta pahuudesta ja synnistä.
Sitten me olemme puhtaita hengessä.
Hän puhdistaa meidät, ja me voimme taas nousta ja jatkaa matkaa.
Niin olemme otollisia Jumalalle, taivaalliselle Isällemme.
Katsotaan 4. Moos. 23:19.
Ei Jumala ole ihminen, niin että hän valhettelisi,
eikä ihmislapsi, että hän katuisi.
Sanoisiko hän jotakin eikä sitä tekisi,
puhuisiko jotakin eikä sitä täyttäisi?
Ystävät, ihminen voi antaa sanansa, ja perua sitten sen,
mutta Jumala ei koskaan peruuta lupauksiaan.
Hän ei koskaan peru sanojaan.
Jos Hän on luvannut, sen toteutuminen riippuu vain meistä.
Monet ajattelevat, että se riippuu Jumalasta, mutta se riippuu meistä.
Meidän täytyy katsoa Jeesusta ristillä.
Paavali kirjoittaa: Me julistamme Jeesusta ristillä
ja Jeesusta, joka nousi kuolleista, ja kun katsomme Häntä,
ja näemme mitä tapahtui, se on hyvin traagista,
mutta se on Jumalan rakkautta.
Kun näemme, ettei Jumala säästänyt ainoaa Poikaansa,
jotta voisimme lähestyä Häntä ja olla yhteydessä Häneen,
silloin meidän on helpompi ottaa vastaan
parantuminen, läpimurto tai siunaus.
Raamattu sanoo: Herran siunaus rikkaaksi tekee,
ei oma vaiva siihen mitään lisää.
Kyllä, välillä me kärsimme ja meillä on vaikeaa,
mutta se ei tarkoita, että Jumala olisi peruuttanut lupauksensa.
Hän ei ole hylännyt meitä.
Hän sanoi: En jätä sinua enkä hylkää sinua.
Hän pitää sinusta kiinni oikeasta kädestäsi.
Jeesus sanoi: "Minä olen teidän kanssanne loppuun asti."
Siksi me uskomme, että Jeesus on kanssamme, meidän veneessämme.
Jumala ei voi valehdella.
4. Moos. 23:20.
Katso, minä olen saanut tehtäväkseni siunata,
hän on siunannut, enkä minä voi sitä peruuttaa.
Ihminen ei voi peruuttaa Jumalan siunausta.
Ihminen ei voi pysäyttää Jumalan siunausta.
Vaikka koko maailma olisi teitä vastaan,
vaikka perheesi ja kaikki tuttavasi vastustaisivat sinua,
se ei merkitse mitään, he eivät voi peruuttaa Jumalan lupauksia.
Jumalan lupaukset rakentuvat Jumalan rakkauden varaan.
Jumala antaa meille jotakin, koska Hän rakastaa meitä.
Kukaan ei voi peruuttaa sitä.
Mutta me voimme estää sen, jos olemme synnissä,
jos emme ole kuuliaisia, jos halveksimme Hänen Sanaansa,
jos emme toteuta kutsumustamme Kristuksessa,
jos etäännymme Jumalasta ja epäilemme,
ja kuuntelemme, mitä maailma ja saatana sanovat,
ja pelkäämme, silloin voimme estää sen.
Mutta tänään puhun teille tästä Jeesuksen nimessä,
jotta vahvistuisitte ja saisitte kaikki ne siunaukset,
jotka Jumala on luvannut Sanassaan.
Raamatussa on yli 3000 lupausta.
Valitkaa ainakin yksi, jota tarvitsette.
"Hänen haavojensa kautta me olemme parantuneet",
tai "Jumalani on rikkautensa mukaisesti täyttävä kaikki
teidän tarpeenne kirkkaudessa, Kristuksessa Jeesuksessa,"
tai, että Jumala parantaa minut ja perheeni,
tai kuten Paavali sanoi: "Usko Herraan Jeesukseen,
niin sinä pelastut, niin myös sinun perhekuntasi."
En tiedä, mitä lupausta tarvitset,
mutta tiedän, että Jumala on uskollinen.
"Kuka uskoo meidän saarnamme," kysyy profeetta Jesaja,
"kenelle Herran käsivarsi ilmoitetaan?"
Se, joka uskoo, näkee Jumalan voiman elämässään.
Vaikka se viipyy, odota sitä Jeesuksen nimessä.
Varmasti se tulee, eikä se myöhästy.
Vanhurskas on elävä uskostansa.
Älkää sulautuko tähän maailmaan, älkää hätääntykö, älkää masentuko.
Älkää stressaantuko, älkääkä pelätkö!
Jeesuksen nimessä poistukoon ne elämästäsi!
Katsotaan Heprealaiskirje 10:35.
Älkää siis heittäkö pois uskallus- tanne, jonka palkka on suuri.
Olette uskoneet ja uskoneet, uskokaa edelleen.
Muistakaa, mitä kaikkea hyvää Jumala on tehnyt elämässänne.
Nyt olette vaikeassa tilanteessa, ymmärrän sen.
Ette ehkä pääse eteenpäin,
mutta muistakaa, mitä ihmeitä Jumala on tehnyt elämässänne.
Alkakaa kiittää Jumalaa.
Sillä te tarvitsette kestäväisyyttä, tehdäksenne Jumalan tahdon
ja saadaksenne sen, mikä luvattu on.
Mikä Jumalan tahto on? Usko ja luottamus Jumalaan,
että kiität ja ylistät Jumalaa jo etukäteen,
että annat Hänelle kunnian jo ennen kuin se toteutuu fyysisesti.
Se on jo olemassa hengellisessä maailmassa.
Jumala kutsuu olemattomat, ikäänkuin ne olisivat.
Aabraham uskoi monien vuosien ajan, ja sai.
Se on todistuksena meille.
Jeesus kuoli ja oli kolme päivää haudassa.
Kolmantena päivänä Hän nousi kuolleista.
Siinä on meidän todistuksemme ja vanhurskautemme.
Sillä te tarvitsette kestäväisyyttä, tehdäksenne Jumalan tahdon
ja saadaksenne sen, mikä luvattu on.
Sillä vähän, aivan vähän aikaa vielä,
niin tulee hän, joka tuleva on, eikä viivyttele,
mutta minun vanhurskaani on elävä uskosta,
ja jos hän vetäytyy pois, ei minun sieluni mielisty häneen.
Mutta me emme ole niitä, jotka vetäytyvät pois omaksi kadotuksekseen,
vaan niitä, jotka uskovat sielunsa pelastukseksi.
Jeesuksen Kristuksen nimessä.
Emme vetäydy pois, vaan olemme polttaneet kaikki sillat takanamme.
Kuljemme eteenpäin, niin kuin Paavali sanoi:
Riennän kohti päämäärää, voittopalkintoa,
johon Jumala on minut taivaallisella kutsumisella kutsunut
Kristuksessa Jeesuksessa.
Unohdamme sen, mikä on takana, ja usko vie meitä eteenpäin.
Usko Jumalaan on ainutlaatuista, se on tietämistä.
Se ole tutkimista, toteutuuko jokin vai ei,
vaan tietämistä. Siksi Jeesus sanoi opetuslapsilleen:
Olkoon teissä usko Jumalaan, ei ihmiseen.
Maailmassa on paljon väärää uskoa, mutta kun uskot Jumalaan, tiedät.
Jos se ei toteudu nyt, niin huomenna tai ylihuomenna,
tiedän, että lopulta, niin kuin Jeesus nousi kuolleista,
ja saimme vanhurskauden, samoin tiedämme,
että se, minkä Jumala on luvannut, tulee oikeaan aikaan.
Niin todistamme maailmalle, että Jumala elää.
Tahdon rukoilla puolestanne, jotta vahvistuisitte uskossa,
ja saisitte Jumalalta sen, mitä tarvitsette.
Mutta sen kaiken täytyy sopia yhteen Jumalan Sanan kanssa.
Jos se ei sovi, niin se on turhaa illuusiota.
Illuusiot eivät toteudu, vain Jumalan lupaukset.
Siunatkoon Jumala teitä täältä Jerusalemista.
Vahvistakoon Hän käsiänne, jotta kiittäisitte ja ylistäisitte Häntä
kaiken aikaa Jeesuksen nimessä.
Taivaallinen Isämme, kiitämme Sinua Jeesuksen nimessä
siitä uskosta, jonka olet antanut meille,
uskosta, joka toimii rakkaudessa.
Vahvista, Isä, jokaista miestä ja naista, jokaista katsojaa.
Jeesuksen Kristuksen nimessä kiitämme Sinua jokaisesta.
Siunaa heitä, Isä. Jos joku tarvitsee parantumista,
julistan Jeesuksen nimessä,
että Hänen haavainsa kautta me olemme parantuneet.
Julistan Jumalan Sanaa ja Jumalan tahtoa Jeesuksen nimessä.
Sille, joka on jo aivan uupunut, julistan Pyhän Hengen voimaa.
Julistan Jeesuksen Kristuksen auktoriteettia ja Isän rakkautta.
Herramme Jeesuksen nimessä julistan Jumalan rauhaa.
Herra siunatkoon sinua ja varjelkoon sinua,
Herra valistakoon kasvonsa sinulle ja olkoon sinulle armollinen,
Herra kääntäköön kasvonsa sinun puoleesi ja antakoon sinulle rauhan.
Rauhaa teille Jerusalemista!
Siunatkoon Aabrahamin, Iisakin, ja Jaakobin Jumala sinua
Jeesuksen nimessä.
Kanssanne oli Oren Lev Ari,
Kirkkauden Kuninkaan seurakunnan pastori Jerusalemissa.
Uskon, että vielä tapaamme, jos Jumala suo, shalom!
Shalom teille, ystävät!
Näitte juuri saarnan Kirkkauden Kuninkaan seurakunnasta.
On suuri etuoikeus opettaa teille Jumalan Sanaa.
Sana kertoo, että usko tulee kuulemisesta,
ja kuuleminen Jumalan Sanan kautta.
Luotan Herraan, ja olen varma, että uskonne on nyt kasvanut.
Se usko toimii rakkaudessa. Jumala on kaikkivoipa.
Ainoastaan avatkaa sydämenne, niin saatte Hänen Sanansa.
Tänään tahdon rukoilla niiden puolesta,
jotka eivät tunne Jeesusta, eivätkä ole vielä ottaneet
Häntä vastaan Israelin Messiaana ja Lunastajana.
Rukoilkaa kanssani, toistakaa perässäni.
Jeesus, uskon, että tulit tähän maailmaan
antamaan synnit anteeksi.
Uskon, että nousit ristille, ja annoit henkesi puolestani.
Otit syntini, ja annoit minulle vanhurskauden.
Otan Sinut vastaan Messiaana ja Lunastajana.
Avaan sydämeni, tule sydämeeni!
Tee minut vanhurskaaksi Sinussa.
Jeesus, kasta minut Hengelläsi, ja auta minua seuraamaan Sinua.
Rukoilen Jeesuksen Kristuksen nimessä, Amen.
Rakastamme teitä, ja Jumala rakastaa teitä vieläkin enemmän.
Jos rukoilitte tämän rukouksen, olette jo Jumalan lapsia.
Kirjoittakaa meille, niin autamme teitä löytämään seurakunnan,
veljiä ja sisaria, jotka opettavat ja auttavat teitä,
ja rukoilevat kanssanne ja puolestanne.
Siunatkoon Aabrahamin, Iisakin ja Jaakobin Jumala teitä,
Jeesuksen Kristuksen nimessä, aamen.
Suomennos: Hannele Tainio